## Odluka Ustavnog suda Republike Hrvatske broj:U-III-1569/2005 od 13. ožujka 2008.

### NN 48/2008 (28.4.2008.), Odluka Ustavnog suda Republike Hrvatske broj:U-III-1569/2005 od 13. ožujka 2008.

# USTAVNI SUD REPUBLIKE HRVATSKE

**1630**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjednica Vijeća, te suci Snježana
Bagić, Ivan Matija, Jasna Omejec, Aldo Radolović i Nevenka Šernhorst, članovi
Vijeća, u postupku koji su ustavnom tužbom pokrenulo S. d.d. V., koje zastupa
punomoćnik H. B., odvjetnik iz V., na sjednici održanoj 13. ožujka 2008. godine,
jednoglasno je donio

## ODLUKU

I. Ustavna tužba se usvaja.
II. Ukida se rješenje Visokog trgovačkog suda Republike Hrvatske broj: Pž-7381/04-3
od 7. prosinca 2004. godine.
III. Predmet se vraća Visokom trgovačkom sudu Republike Hrvatske na ponovni
postupak.
IV. Ova odluka objavit će se u »Narodnim novinama«.

```
Obrazloženje
```

1. Pravodobna i dopuštena ustavna tužba podnijeta je protiv rješenja Visokog
trgovačkog suda Republike Hrvatske broj: Pž-7381/04-3 od 7. prosinca 2004.
godine, kojim je odbačena kao nepravodobna žalba podnositelja ustavne tužbe
(stečajnog vjerovnika, pravnog slijednika T. f. d.o.o. V.), izjavljena protiv
rješenja Trgovačkog suda u Osijeku broj: St-233/03 od 14. rujna 2004. godine.
Navedenim prvostupanjskim rješenjem odbačena je kao nepravodobna prijava
tražbine vjerovnika, T. f. d.o.o. V., od 22. ožujka 2004. godine.
2. Podnositelj u ustavnoj tužbi navodi da je Visoki trgovački sud Republike
Hrvatske, odbacivši njegovu žalbu kao nepravodobnu, povrijedio njegova ustavna
prava zajamčena člancima 14. stavkom 1., 18., 26. i 29. stavkom 1. Ustava
Republike Hrvatske. Ističe da je punomoćnik podnositelja žalbu protiv navedenog
prvostupanjskog rješenja poslao Trgovačkom sudu u Osijeku putem pošte broj 32100
u Vinkovcima, preporučenom pošiljkom, 24. rujna 2004. godine u 20,00 sati.
Predlaže ukidanje osporenog rješenja i vraćanje predmeta na ponovni postupak.

*Ustavna tužba je osnovana*

3. U postupku pokrenutom ustavnom tužbom na temelju odredbe članka 62. stavka 1.
Ustavnog zakona o Ustavnom sudu Republike Hrvatske (»Narodne novine« broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
Ustavni sud, u granicama zahtjeva istaknutog u ustavnoj tužbi, utvrđuje je li u
postupku odlučivanja o pravima i obvezama ili o sumnji ili optužbi zbog
kažnjivog djela povrijeđeno podnositelju ustavno pravo, pri čemu se, u pravilu,
ne upušta u pitanje jesu li sudovi pravilno i potpuno utvrdili činjenično stanje
i ocijenili dokaze. Za Ustavni sud relevantne su samo one činjenice od čijeg
postojanja ovisi ocjena o povredi ustavnog prava.
4. U postupku koji je prethodio ustavnosudskom, Visoki trgovački sud Republike
Hrvatske je, u rješenju kojim odbacuje žalbu podnositelja kao nepravodobnu,
istaknuo da je u postupku utvrđeno da je rješenje protiv kojeg je podnio žalbu,
stečajni vjerovnik zaprimio 16. rujna 2004. godine, pa da je zadnji dan roka za
podnošenje žalbe bio 24. rujna 2004. godine do 24,00 sati (petak).
Visoki trgovački sud RH je utvrdio da je stečajni vjerovnik podnio žalbu 27.
rujna 2004. godine te da je stoga žalba podnijeta izvan roka određenog odredbom
članka 11. Stečajnog zakona (»Narodne novine« broj 44/96., 29/99. i 129/00.).
5. Uvidom u prijemni štambilj na žalbi podnositelja, podnijetoj protiv
prvostupanjskog rješenja Trgovačkog suda u Osijeku, te presliku poštanske
omotnice u kojoj je žalba bila dostavljena, koje je, na zahtjev Suda, dostavio
Trgovački sud u Osijeku, Ustavni sud je utvrdio da je žalba protiv
prvostupanjskog rješenja podnesena, putem pošte, preporučenom pismovnom
pošiljkom, dana 24. rujna 2004. godine.
Odredbom članka 113. stavka 2. Zakona o parničnom postupku (»Narodne novine«
53/91., 91/92., 112/99. i 117/03.) propisano je da ako je podnesak upućen preko
pošte preporučenom pošiljkom ili telegrafski, dan predaje pošti smatra se danom
predaje sudu kojemu je upućen.
Iz navedenog proizlazi da osporeno rješenje nije na zakonu utemeljeno, jer je
zadnji dan roka za podnošenje žalbe bio 24. rujna 2004. godine, a kojeg datuma
je podnositelj predao žalbu preporučenom pismovnom pošiljkom.
Slijedom izloženog, Ustavni sud utvrđuje da je u konkretnom slučaju, osporenim
rješenjem podnositelju povrijeđeno pravo jednakosti sviju pred zakonom zajamčeno
odredbom članka 14. stavka 2., pravo na žalbu zajamčeno odredbom članka 18.
stavka 1. te pravo na pristup sudu zajamčeno odredbom članka 29. stavka 1.
Ustava.
6. Slijedom navedenog, na temelju odredbi članaka 73. i 76. Ustavnog zakona,
odlučeno je kao u točkama I., II. i III. izreke ove odluke.
7. Odluka o objavi (točka IV. izreke) temelji se na odredbama članka 29.
Ustavnog zakona.

Broj: U-III-1569/2005
Zagreb, 13. ožujka 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 48/2008-1630
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)